b'\n_START_ARTICLE_\nTurun Lyseo\n_START_PARAGRAPH_\nTurun Lyseo on Turussa toimivan Turun Lyseon koulun ep\xc3\xa4virallinen k\xc3\xa4ytt\xc3\xb6nimi. Koulu perustettiin oppikouluksi vuonna 1903 nimell\xc3\xa4 Turun suomalainen reaalilyseo. Koulu vietti vuonna 2003 100-vuotisp\xc3\xa4iv\xc3\xa4\xc3\xa4ns\xc3\xa4. Koulun virallisena nimen\xc3\xa4 Turun lyseo oli 1950\xe2\x80\x9376, mutta sek\xc3\xa4 sit\xc3\xa4 ennen ett\xc3\xa4 sen j\xc3\xa4lkeen koulu tunnettiin my\xc3\xb6s nimill\xc3\xa4 "Reaali" ja "Ressu". Peruskoulun tuloon v. 1976 saakka Turun lyseo oli vain pojille tarkoitettu oppikoulu, joka jakautui viisiluokka-asteiseen keskikouluun ja kolmiluokka-asteiseen lukioon.\n_START_SECTION_\nHistoria\n_START_PARAGRAPH_\nEnsimm\xc3\xa4inen koulurakennus sijaitsi vuosina 1903\xe2\x80\x931910 Linnankadun ja Eskelinkadun kulmassa. T\xc3\xa4m\xc3\xa4n lis\xc3\xa4ksi se oli vuosina 1908\xe2\x80\x931910 my\xc3\xb6s Eerikinkadun varrella. T\xc3\xa4ll\xc3\xb6in koulun rehtoreina toimivat Turun Klassillisen lyseon rehtorit Henrik Melander 1903\xe2\x80\x931905 ja Markus Ahlman vuoteen 1910._NEWLINE_Klassillisesta lyseosta irtautuneen Reaalilyseon ensimm\xc3\xa4inen "oma" rehtori oli Einar Candolin (rehtorina 1910\xe2\x80\x931920). Muut koko Lyseon (keskikoulu ja lukio) rehtorit olivat Iivari Vanaja (1921\xe2\x80\x931937), Elias Levanto (1937\xe2\x80\x931959), Ilmari Nieminen (1959\xe2\x80\x931972) ja Eino Karivaara (1972\xe2\x80\x931976, vain lukio 1976\xe2\x80\x931990). Peruskouluaikana yl\xc3\xa4asteen/koulun rehtoreina ovat toimineet Kyllikki Luoto (1976\xe2\x80\x9388), Jari Rusanen (1989\xe2\x80\x932010), Markku Sir\xc3\xa9n (2010\xe2\x80\x9314) ja Anu Tanzi-Albi (2014\xe2\x80\x93) sek\xc3\xa4 lukion rehtoreina Karivaaran j\xc3\xa4lkeen Markku Laine (1990\xe2\x80\x932007), Tapio Laine (va., 2007\xe2\x80\x9310) ja Johanna Levola-Lyytinen (2010\xe2\x80\x9318)._NEWLINE_Vuonna 1910 Lyseo sai oman koulutalon Aurakadun ja Maariankadun kulmaan, ja rakennusta laajennettiin vuonna 1939. Se on l\xc3\xa4hell\xc3\xa4 Turun taidemuseota, ja nykyisin koulutalossa toimii ruotsinkielinen alakoulu Cygnaeus skola. Sodan aikana vuonna 1944 koulu joutui muuttamaan muutamaksi kuukaudeksi _NEWLINE_Paattisille._NEWLINE_Lyseon nykyinen rakennus sijaitsee Runosm\xc3\xa4en l\xc3\xa4hi\xc3\xb6ss\xc3\xa4, johon sek\xc3\xa4 yl\xc3\xa4aste ett\xc3\xa4 lukio muuttivat vuonna 1994.\n_START_SECTION_\nTurun Lyseon koulu\n_START_PARAGRAPH_\n1990-luvulla yl\xc3\xa4asteelle perustettiin painotusluokkia, joille ala-asteilta tulevat oppilaat saattoivat hakeutua. Lyseoon p\xc3\xa4\xc3\xa4ssyt oppilas valitsi 6. luokan kev\xc3\xa4\xc3\xa4ll\xc3\xa4 viidest\xc3\xa4 painotusvaihtoehdosta yhden, ja tarvittava karsinta tehtiin 6. luokan todistusnumeroiden perusteella. 2010-luvulla painotusluokkatoiminta v\xc3\xa4heni ja aiemmat taitajaluokat ja kuvataide- ja viestint\xc3\xa4painotteiset luokat sek\xc3\xa4 musiikkiluokat lopetettiin. J\xc3\xa4ljelle j\xc3\xa4iv\xc3\xa4t - yleisluokkien lis\xc3\xa4ksi - englantipainotteiset ja aluksi my\xc3\xb6s liikuntapainotteiset luokat. Vuonna 2015 Turun Lyseon koulu laajeni my\xc3\xb6s alakoulun puolelle, kun lakkautetun Runosm\xc3\xa4en peruskoulun 4.-6. luokat sijoitettiin Lyseoon. Vuonna 2018 koulusta tuli luokka-asteet 1-9 sis\xc3\xa4lt\xc3\xa4v\xc3\xa4 yhten\xc3\xa4isperuskoulu.\n_START_SECTION_\nLukio\n_START_PARAGRAPH_\nTurun Lyseon lukio lopetettiin vuonna 2018 ja se liittyi yhteen Luostarivuoren lukion kanssa. Uuden lukion nimeksi tuli Luostarivuoren Lyseon lukio. 1990-luvulta alkaen Turun Lyseon lukio profiloitui Turun lukiokent\xc3\xa4ss\xc3\xa4 etenkin kuvataide- ja yritt\xc3\xa4jyyspainotteisena lukiona._NEWLINE__NEWLINE_Juhlaperinteell\xc3\xa4 on aina ollut keskeinen merkitys Turun Lyseossa. Itsen\xc3\xa4isyysjuhla, kuusijuhla sek\xc3\xa4 vanhojen tanssit olivat koulun ja lukion yhteisi\xc3\xa4, mik\xc3\xa4 korosti ns. Ressun henke\xc3\xa4 koulutalossa sek\xc3\xa4 opetti lyseolaisille sek\xc3\xa4 esiintymist\xc3\xa4 ett\xc3\xa4 muiden huomioon ottamista. Vain kev\xc3\xa4tjuhlat lukion lakkiaisineen ja lakkiaisvieraineen pidettiin k\xc3\xa4yt\xc3\xa4nn\xc3\xb6n syist\xc3\xa4 erillisin\xc3\xa4 juhlina peruskouluaikana.'